google/wiki40b huggingface dataset:
רפאל שוץ

ביוגרפיה

שוץ נולד בפתח תקווה שבישראל ושירת בצה"ל כתותחן נ"מ. למד היסטוריה ומדעי המדינה באוניברסיטת בר-אילן.
ב-1983 התקבל לקורס הצוערים במשרד החוץ. ב-1985 הוצב לתפקידו הראשון במשרד החוץ כעוזר למנכ"ל. ב-1987 יצא לתפקיד ראשון בשגרירות ישראל בצ'ילה ושירת כמזכיר ראשון עד 1991. מ-1991 ועד 1999 טיפל בקשרי ישראל עם טורקיה, יוון וקפריסין, תחילה כעובד הדסק ומאוחר יותר כמנהל מחלקת דרום אירופה. ב-1999 מונה כשגריר ישראל בקולומביה תפקיד אותו ביצע עד 2001. בשנים 2001 עד 2003 היה מנהל מחלקת מרכז אירופה. ב-2003 מונה כסמנכ"ל משרד החוץ, ראש האגף לקשרי תרבות ומדע. ב-2005 מונה כראש אגף התיאום ומנהל לשכת המנכ"ל. בשנים 2007 עד 2011 כיהן כשגריר ישראל בספרד ושגריר לא תושב באנדורה. ב-2011 מונה כסמנכ"ל משרד החוץ, ראש אגף אירופה. החל מ-2014 כיהן כשגריר ישראל בנורווגיה וכשגריר לא תושב באיסלנד. ב-16 באוגוסט 2018 סיים את תפקידו כשגריר בנורווגיה.
שוץ נשוי למיכל ומוכר כחובב כדורגל ואוהד מושבע של הפועל תל אביב, מה שמסייע לו לעיתים בפעילותו הדיפלומטית.
גיבור תרבות

גיבור תרבות הוא ייצוג תקשורתי של אדם מובחן שהגיע להישג אישי שיצר שינוי בתודעה. גיבורי תרבות הם אנשים אשר יצירתם, מחשבתם, מעשה ידם וכוחם עיצבו ומעצבים את הדרך שבה אנחנו צורכים, יוצרים וחיים תרבות. גיבורי התרבות העכשוויים הם מוצרים תקשורתיים לכל דבר ועניין ובכל תחום. הם תחליף פופוליסטי לאיקונות, מיתוסים, ואלים מודרניים. תרגום הערך מאנגלית גיבור תרבות הוא דמות היסטורית מיתולוגית המגלמת בדמותה את  השאיפה  או האידיאלים של החברה.
גיבור תרבות הוא אדם מפורסם, בעל אישיות מיתית, כובשת ומלהיבה, המצליח לפרוץ מתוך התחום הצר של עיסוקו, אמנותו או תפקידו, ותורם תרומה יוצאת דופן לתרבות הכללית. גיבור תרבות אמיתי הוא זה שאישיותו היא אלמותית, והיא ממשיכה להשפיע ולהלהיב גם לאחר מותו. גיבורי תרבות מתייחסים לתרבות הכלל עולמית, או לתרבות של עם מסוים, או לתת קבוצות בתוך עמים. בקבוצה אליה הוא שייך, מהווה גיבור התרבות מודל לחיקוי. בימינו לתקשורת תפקיד משמעותי בגיבוש דמותו של גיבור תרבות.

מאפיינים של גיבור תרבות

גיבור תרבות הוא אדם שאישיותו יוצרת הזדהות והוא ניחן בכָּרִיזְמָה, הוא כוכב, הוא אליל. הוא נערץ, הוא מודל, השראה, חיקוי ורצון להדמות לו. הוא איש של ההמונים וההמונים מזדהים אתו.  מצד שני יש גיבורי תרבות שההכרות שלנו איתם היא לרוב  בזכות התגייסותם וגיוס מעמדם האקדמי, האינטלקטואלי, או החברתי  לטובת עניין מוסרי-ציבורי במטרה להשפיע  על דעת הקהל ועל הפוליטיקה של התרבות. גיבורי תרבות הם אייקונים בעלי שפה חזותית מהודקת חזותם הופכת לחזות הכל זמן, מקום שפה ודימוי תרבותי.
משה פלאי

פרופ' משה פלאי (Moshe Pelli; נולד ב-19 במאי 1936) הוא חוקר ספרות ההשכלה העברית, עומד בראש התוכנית למדעי היהדות באוניברסיטת מרכז פלורידה (אורלנדו), מאז שנת 1985, ומופקד על הקתדרה על שם אייב וטס וייס.

ביוגרפיה

נולד בחיפה, בה גדל ולמד. החל בכתיבה ככתב צבאי בצה"ל (מ-1955) ואחר כך ככתב "הבוקר". לאחר השירות בצה"ל יצא ללמוד בארצות הברית. סיים תואר ראשון בלימודי עיתונות באוניברסיטת ניו יורק (1961), ודוקטורט בספרות עברית בדרופסי קולג' בפילדלפיה (1967).
פלאי לימד באוניברסיטת טקסס (1967–1971), באוניברסיטת קורנל (1974–1978) ובישיבה אוניברסיטה (1978–1984), באוניברסיטת בן-גוריון בנגב (1971–1974) ובאוניברסיטה העברית בירושלים (1971–1972). היה מרצה אורח באוניברסיטת מלבורן שבאוסטרליה (1978–1977), בברוקלין קולג' (1979–1980) ואוניברסיטת רייס (1970–1971). היה עמית מחקר במרכז ללימודי היהדות באוקספורד, בירנטון (1991), באוניברסיטת פוטסדם בגרמניה (2000) ובמכון ללימודי היהדות באוניברסיטה העברית בירושלים (2006, 1991).
פלאי פרסם עשרות רבות של עבודות מחקר ועיון בספרות ההשכלה והתחייה ובספרות השואה בכתבי עת בישראל, בארצות הברית ובאירופה, ועשרות ביקורות ספרים בעיתונות הישראלית, וכן ב"הדואר", ב"בצרון וב"ניב" בארצות הברית. השתתף במדור הספרותי של "הבוקר" (1956–1958), ערך את הירחון העברי "למשפחה" (1964-1966, 1983-1985) ואת הריבעון הספרותי "ניב" (בניו יורק) בשנים 1957–1966. בשנות פעילותו בתנועה העברית בארצות הברית בניו-יורק (1957–1966) היה גם מנהל 'הנוער העברי', תנועת הנוער של ההסתדרות העברית באמריקה, ומנהל 'החודש העברי' – המפעל החינוכי-הספרותי של אותו מוסד (1962–1966). חבר המועצה המדעית של קשר, חבר המערכת של כתב-העת Hebrew Higher Education, היוצא לאור על ידי איגוד הפרופסורים לעברית בארצות הברית.
יחסי ישראל–מקסיקו

יחסים פוליטיים ומסחריים

בשל ריחוקה מאזור המזרח התיכון, ומספרם המועט של היהודים אשר התגוררו בה, לא הייתה מעורבות מקסיקנית בארץ ישראל בתקופה שקדמה להכרזת העצמאות. כתוצאה מכך, במסגרת ההצבעה על תוכנית החלוקה בשנת 1947, מקסיקו הייתה אחת מעשר המדינות שנמנעו בהצבעה.
היחסים בין שתי המדינות החלו להתפתח אך לקראת סופה של המאה ה-20, הן בעקבות שגשוגה הכלכלי של מקסיקו, אשר גרם לה לתור אחר שווקים המתאימים לתוצרתה, והן בעקבות עלייה בהיקפה של התיירות בין שתי המדינות (בעיקר תיירים ישראלים, שהחלו להגיע למקסיקו במספרים גדלים והולכים), אשר הביאה לצורך במיסוד נוהלי עבודה משותפים בתחומי התיירות והמסחר. היחסים הכלכליים ההולכים ומתגברים הובילו לחתימה על הסכם סחר הדדי בין שתי המדינות בשנת 2000, אשר הביא לעלייה ניכרת בהיקף הסחר שבין שתי המדינות. נכון לשנת 2012, ישראל היוותה את שותפת הסחר ה-42 בגודלה של מקסיקו, והגדולה ביותר באזור המזרח התיכון, כאשר היקף הסחר ההדדי שבין שתי המדינות נאמד בסך של 600 מיליון דולר בשנה. 
כמו כן, שתי המדינות חברות בארגון ה-OECD.
מינהל סחר חוץ במשרד הכלכלה והתעשייה מפעיל נספחות מסחרית במקסיקו סיטי. הנספח הכלכלי במקסיקו הוא אוריאל רביב.

משבר 2017

בינואר 2017 נקלעו היחסים למשבר בעקבות ציוץ תמיכה של ראש ממשלת ישראל בנימין נתניהו ביוזמת נשיא ארצות הברית דונלד טראמפ לבנות חומה על גבול ארצות הברית-מקסיקו. שגריר ישראל במקסיקו ננזף, ושר החוץ המקסיקני אמר כי דברי נתניהו הם מעשה תוקפנות כלפי ארצו. התבטאות נתניהו ספגה ביקורת גם מצד ראשי הקהילה היהודית במקסיקו. לאחר שיחת טלפון בין הנשיאים ראובן ריבלין ואנריקה פניה נייטו דווח על סיום המשבר.
בספטמבר 2017 יצא ראש ממשלת ישראל נתניהו לביקור באמריקה הדרומית ונפגש עם נשיא מקסיקו. בעקבות רעידת אדמה במקסיקו בספטמבר 2017 ישראל שלחה משלחת חילוץ לסיוע.
משפט קנטור-שרדר-ברנשטיין

משפט קנטור-שרדר-ברנשטיין בתורת הקבוצות אומר שאם קיימת פונקציה חד-חד-ערכית מקבוצה A לקבוצה B, וקיימת פונקציה חד-חד-ערכית מהקבוצה B לקבוצה A, אז קיימת פונקציה שהיא גם חד-חד-ערכית וגם על מהקבוצה A לקבוצה B, כלומר שתי הקבוצות שקולות - עוצמתן זהה. המשפט נקרא על שם גאורג קנטור, ארנסט שרדר ופליקס ברנשטיין.
בכתיב עוצמות ניתן לנסח את המשפט כך: אם  וגם  אז . המשפט מכונה גם "למת הסנדוויץ'" (משום שהוא מסיק מאי-השוויונות  את שוויון העוצמות).
חשיבותו הרבה של המשפט היא בכך שהוא מראה שהיחס " אם יש פונקציה חד-חד-ערכית מ-A ל-B" הוא יחס יחס אנטי-סימטרי. ברור שהיחס הזה טרנזיטיבי, ואם כך הוא מהווה יחס סדר חלש. כדי להוכיח שהיחס הוא יחס סדר מלא, כלומר שלכל שתי עוצמות a, b מתקיים  או , דרושה אקסיומת הבחירה.

הוכחות של המשפט

נציג כמה הוכחות של המשפט, המבוססות כולן, בדרכים שונות, על חלוקה של אחת הקבוצות לשני חלקים.

הוכחה באמצעות למת נקודת השבת

מסמנים ב- את קבוצת החזקה של A.
ראשית, נוכיח למה: תהי  פונקציה שומרת הכלה (כלומר, אם  אז ). אז יש לה נקודת שבת (כלומר קבוצה  כך ש-). הוכחה: נתבונן באוסף  של כל הקבוצות  כך ש- . (זהו אוסף לא ריק כי הקבוצה הריקה מקיימת את התנאי). נסמן ב-C את איחוד כל הקבוצות באוסף. לכל  יש  כך ש- ואז , כלומר . הוכחנו, אם כך, ש-. מכיוון ש-F שומרת הכלה, מתקיים , כלומר , ולפי ההגדרה של C כאיחוד, . לכן  היא נקודת שבת.
כעת נבחר . ברור שהפונקציה הזו שומרת הכלה, ולפי הלמה יש לה נקודת שבת, שנסמן ב-C. מכיוון ש-, קיבלנו ש-, ולכן .

דוגמה לשימוש במשפט

נחשב את  (כלומר עוצמת קבוצת הפונקציות מהטבעיים לעצמם):
ראשית נשים לב שמתקיים  כי כל פונקציה מהטבעיים לקבוצה {0,1} היא בפרט פונקציה מהטבעיים לטבעיים, וכל פונקציה מהטבעיים לטבעיים היא בפרט פונקציה מהטבעיים לממשיים .
פונקציית הזהות היא תמיד חד-חד-ערכית, ולכן אם קבוצה מוכלת בקבוצה אחרת אז עוצמתה לא גדולה ממנה. מכאן:
לפי ההגדרה המוכללת לחזקה, האי שוויון הנ"ל שקול ל:
 (כאשר  היא אָלֶף אֶפֶס ו- היא עוצמת הרצף)
אבל מתקיים  וכמו כן, על פי חוקי החזקות:  (להוכחת השוויון , ראו כאן)
לכן , ועל פי משפט קנטור-שרדר ברנשטיין נקבל .
שירלי בר דיין

ביוגרפיה

את הקריירה העיתונאית החלה בר דיין בשנת 2002 במקומון "עיתון תל אביב" מבית "ידיעות תקשורת" (כיום "ידיעות תל אביב") ככתבת ספורט. בר דיין סיקרה את קבוצות האזור על מחלקות הנוער שלהן, וערכה למשך תקופה את מדור רכילות הספורט של העיתון.
בינואר 2006 הצטרפה בר דיין לסגל ערוץ הספורט ככתבת המלווה את קבוצת הכדורגל מכבי תל אביב וכשדרנית קווים במשחקי הכדורגל ששידר הערוץ. בר דיין סיקרה את המועדון גם בעידן שלאחר חילופי הבעלים במכבי תל אביב ושינוי המדיניות ביחס לתקשורת הספורט, שאילץ אותה ואת עמיתיה הכתבים להתמודד עם כך שהונהגה יד קשה בטיפול בהדלפות מתוך המועדון.
ב-2009, לאחר שפרסמה ראיון עם השחקן המודח יאניק קאמנן, שבו יצא החלוץ נגד התנהלותו של מאמן הקבוצה אבי נמני, בחר האחרון להחרים את בר דיין ולבטל מסיבת עיתונאים שבה השתתפה, ובמסיבת עיתונאים נוספת בחר להתעלם משאלה שהפנתה אליו.
הגישה יחד עם מוטי פשכצקי (ב-5 לייב) את התוכנית "קבלת שבת", מגזין כדורגל לקראת משחקי השבת.
בסוף 2015, לאחר עשור, סיימה את עבודתה בערוץ.
בשנת 2017, חזרה בר דיין לערוץ הספורט והיא משתתפת מדי פעם כחברת פאנל בתוכנית "מגרש פתוח" אשר משודרת כל יום מ-16:00 עד 19:00.
בנוסף, מגישה פעמיים בשבוע את תוכנית הרדיו של ערוץ הספורט, ״חמש באוויר״ אשר משודרת בימים א׳-ה׳ בשעות 15:00-13:00 באתר, באפליקציה ובערוץ חמש ספורט.
בר דיין מרצה בקורס "תקשורת ספורט" במכללה האקדמית במכון וינגייט.
צ'ון דו-הוואן

ביוגרפיה

צ'ון נולד בשנת 1931, בעיירה חקלאית ענייה שבדרום קוריאה, במהלך תקופת הכיבוש היפני על קוריאה.
צ'ון היה הבן הרביעי מתוך עשרה ילדים לצ'ון סאנג-וו וקים ג'ונג-מון. שני אחיו הגדולים של צ'ון, יהול-הוואן וקיו-גון, נהרגו בתאונה כשהיה תינוק.
צ'ון גדל כשהוא מכיר רק את קי-הוואן כאחיו הגדול.
הצוק הפיסקלי

הצוּק הפִיסְקָלִי (באנגלית: Fiscal Cliff) הוא מונח בכלכלה המתייחס לתוצאות האפשריות של העלאת מיסים, קיצוץ בהוצאות הממשלה והפחתת הגירעון התקציבי. 
המונח נטבע בפברואר 2012 על ידי ראש הבנק הפדרלי של ארצות הברית, בן ברננקי, בהתייחסו לגירעון  שיווצר בתחילת 2013, אם לא ישונה החוק הקיים המחייב זאת עד סוף 2012.
גירעון הוא הפער שבין הכנסות הממשלה להוצאות. הגירעון בארצות הברית היה צפוי לקטון בכמחצית ב-1 בינואר 2013. הירידה החדה בטווח זמן מיידי נקראת "הצוק הפיסקלי". 
מחלקת התקציבים של הקונגרס (CBO) העריכה שהקיצוץ הפתאומי יוביל למיתון בתחילת 2013 כאשר הפעילות הכלכלית תמשיך לדעוך עד סוף 2013.
החוקים הנוגעים לצוק הפיסקלי כוללים את חוק הבקרה התקציבית משנת 2011 שתוקפו צפוי לפוג ביום זה. החוק אושר בזמנו כפשרה בעניין תקרת החוב המותרת לממשל הפדרלי של ארצות הברית. מספר תוכניות מרכזיות, כמו הביטוח הלאומי, מדיקר, תשלומים פדרליים (כולל תשלומי שכר ופנסיה לחיילים) ורווחים וטרניים הוצאו מתוכנית הקיצוצים.
סרינגאר

היסטוריה

העיר נוסדה על ידי המלך פראוואראסנה לפני יותר מ-2,000 שנה. היא הייתה בירתו של זאין אל-אבידין, השליט אותו הונה אקבאר כאשר כשל בניסיונו לכבוש את קשמיר בכוח. אקבאר היה השליט הזר הראשון שהצליח לכבוש את קשמיר, ואחריו באו האפגאנים, הסיקים, ולבסוף הודו ופקיסטן. בהמשך היה האזור תחת שלטון האימפריה הבריטית.
לאחר קבלת העצמאות מהבריטים, פלשו כוחות הודים ופקיסטנים לחבל קשמיר ולעיר במטרה לכבשה. עם שוך הקרבות נשארה העיר, כמו רוב החבל, תחת שלטון הודי. במשך השנים התרחשו בעיר פיגועים רבים כלפי אזרחים וחיילים שבוצעו על ידי טרוריסטים איסלמיסטים, כגון לשקאר-א-טייבה, אשר פועלים לשחרור קשמיר והעברתה לידי פקיסטן. במטרה למנוע פיגועים אלה, מוצבים בעיר אלפי חיילים הודים.

פיגוע החטיפה ב-1991

ב-26 ביוני 1991 השתלטו מחבלים מוסלמים חמושים על סירה, שבה שהו שבעה ישראלים ואיימו עליהם כי יוציאו אותם להורג. זמן קצר לאחר החטיפה, החוטפים החליטו לשחרר את הנשים ואילו הגברים בקבוצה הובלו לחדר מבודד בחופי אגם דאל. חלק מהחטופים היו יוצאי יחידות קרביות בצה"ל. לאחר שהבינו כי החוטפים מתכוונים לממש את איומיהם ולהוציאם להורג, החליטו לפעול. בבוקר ה-27 ביוני, בפעולה נועזת ואמיצה, קמו החטופים על חוטפיהם, חטפו את כלי נשקם, חיסלו שניים מהם וניטרלו את השלישי. במהלך הפעולה נהרג אחד החטופים, ארז כהנא.
ניצה דוידוביץ

ניצה דוידוביץ היא פרופ' מן המניין בחינוך. משמשת כראש תחום הערכת איכות וקידום ההוראה וראש התוכנית להכשרת מורים באוניברסיטת אריאל. בנוסף, היא יו"ר הפורום לקידום ההוראה והלמידה בישראל.

ביוגרפיה

שירתה בשירות לאומי במחלקת ילדים בבית חולים השרון בפתח תקווה.  
את דרכה החינוכית החלה בהנחיית קבוצות נוער וחיילים במסגרת ההסתדרות הציונית העולמית והסוכנות היהודית.  
סיימה תואר שלישי (2004) במחלקה לחינוך של אוניברסיטת בר-אילן בנושא: "מגמות התפתחותן של המכללות האזוריות והשפעתן על מערכת ההשכלה הגבוהה בישראל", בהנחיית פרופ' יעקב עירם ופרופ' עוזר שילד.

פעילותה המדעית

תחומי עניין מחקריים בחינוך: ההשכלה הגבוהה בישראל, קידום ההוראה בחינוך הגבוה, מדדי איכות, ביצוע והערכה אקדמית וערכים בחינוך.
תחומי עניין מחקריים במורשת ישראל: תודעת השואה והזהות היהודית, תפיסת ארץ ישראל בספרות העברית לדורותיה וחינוך לערכים בדיסציפלינות ההוראה.
פרופ' דוידוביץ היא מראשוני המכללה האקדמית יהודה ושומרון, המרכז האוניברסיטאי ומהפועלים להכרתה כאוניברסיטה השמינית במדינת ישראל
במחצית שנת 1987 החלה את עבודתה במכללה האקדמית יהודה ושומרון באריאל כמרצה וכמנהלת השתלמויות מורים ביחידה ללימודי חוץ. בין השנים 1988-1994 עמדה בראש המכינות הקדם אקדמיות במכללה. בין השנים 1994-1999 שימשה כמנהלת החטיבה האקדמית/מזכיר אקדמי במכללה האקדמית יהודה ושומרון. משנת 2000 ואילך היא עומדת בראש תחום הערכת איכות וקידום ההוראה באוניברסיטת אריאל בשומרון.
בין פעילויותיה: פיתוח תוכניות לימודים אקדמיות, העמקת תודעת השואה והזהות היהודית, (חברת דירקטוריון בעמותה הישראלית-גרמנית לשיקום ואחראית על ארגון חילופי משלחות של ישראלים וגרמנים בפולין), טיפוח מורשת עדות ישראל וחינוך לערכים. 
הייתה חברה בצוות היגוי בנושא החינוך הערכי ופיתוח תוכניות לימודים במט"ח.
דוידוביץ' נשואה לשלמה ואמא לארבעה בנים: דרור-ישראל, חגי, שגיא ושי.
קהקהו

היסטוריה

קהקהו נוסדה בשנת 2010. בשנת 2014 היא התמזגה עם חברת דהום והחלה להקרא "דהום קהקהו". ב-2015 היא חזרה להקרא קהקהו בלבד.
בינואר 2016 רכשה קהקהו כ-76.4% ממניות חברת "לואן אנטרטיימנט" הדרום קוריאנית תמורת כ-1.5 מילארד דולר אמריקני. לאחר הרכישה לואן מותגה מחדש בשם "קהקהו מ".

דהום

דהום (בהאנגול: 다음, בהאנג'ה: 多音, בכתיב לטיני: daum) הוא פורטל אינטרנט דרום קוריאני, השני בפופולריות שלו בדרום קוריאה אחרי נאבר.
דהום מציעה למשתמשיה מגוון שירותים דיגיטליים, כגון: אימייל, צאט, פורומים, קניות וחדשות.
משמעות המילה דהום בקוריאנית היא: "קדימה", אבל בהאנג'ה יש לה משמעות נוספת והיא: "קולות רבים".

KakaoTalk

KakaoTalk (בהאנגול: 카카오톡) אשר ידוע גם כ-קהטוק היא אפליקציית מסרים מיידים לסמרטפונים המאפשרת שליחת הודעות טקסט ושיחות קוליות או וידאו. האפליקציה נמצאת בבעלות חברת קהקהו קורפוריישן שייסדה אותה במרץ 2010.
נכון למאי 2017 באפליקציה רשומים כ-220 מיליון משתמשים, ויש לה כ50 מיליון משתמשים פעילים מדי חודש. האפליקציה זמינה בכ-15 שפות.
ממשלת ישראל השלושים ואחת

הקמת הממשלה

ביום כינונה הורכבה הממשלה מ-4 מפלגות והתבססה על קואליציה של 67 חברי כנסת. הממשלה כללה 24 שרים (לא כולל ראש הממשלה). עקב הביקורת על גודלה של הממשלה, הוחלט כי לא יכהנו בה סגני שרים. בממשלה זו מונה לראשונה בתולדות ישראל שר מוסלמי, ראלב מג'אדלה, מטעם סיעת העבודה.

קווי היסוד

בקווי היסוד הצהירה הממשלה על תוכניותיה בכמה תחומים: עיצוב גבולות הקבע של המדינה כמדינה עם רוב יהודי, תוך שמירה על ביטחון תושביה. הוחלט כי אם משא ומתן עם הפלסטינים לא יצלח, ישראל תבצע צעדים חד צדדיים. במישור האזרחי הוצהר על כוונות לפעול לצמצום הפערים החברתיים, ולהאבק בשחיתות הציבורית.

סיום כהונת הממשלה

ב-30 ביולי 2008, לאחר קביעת מועד לבחירות מקדימות על ראשות קדימה, הודיע ראש הממשלה אולמרט במסיבת עיתונאים כי אינו מתכוון להתמודד בפריימריז של מפלגתו, וכי אחרי שייבחר יו"ר חדש למפלגה בכוונתו להגיש את התפטרותו מתפקיד ראש הממשלה. ב-17 בספטמבר 2008 נבחרה ציפי לבני ליו"ר "קדימה". 
ב-21 בספטמבר הגיש במשכן נשיאי ישראל אולמרט את מכתב התפטרותו לנשיא המדינה שמעון פרס. עם כניסת ההתפטרות לתוקף החלה הממשלה לכהן כממשלת מעבר.
ב-27 בדצמבר 2008 החל "מבצע עופרת יצוקה", שנועד לשבור את רוחו של ארגון החמאס ולהרתיעו מלהמשיך לירות רקטות לעבר יישובי הדרום. במהלך המבצע תקף צה"ל מהאוויר ומהקרקע את רצועת עזה, והסב אבדות קשות לפלסטינים. 
ב-31 במרץ 2009 הושבעה ממשלת נתניהו השנייה ובזאת תמה כהונתה של ממשלת אולמרט.
אוטרפה

במיתולוגיה היוונית, אוטרפה ("עונג") הייתה אחת מתשע המוזות, שילדה מנמוסינה, אלת הזיכרון, לזאוס, ראש האלים. בתקופת הקיסרות הרומאית, כשנקבעה חלוקת ענפי האמנות לתשע המוזות, תוארה אוטרפה כפטרונית המוזיקה, השירה הלירית והנגינה בחליל. בנוסף, היא נחשבה גם למוזה של העונג וההנאה. סיפורי המיתולוגיה ייחסו לה את המצאת החליל הדו-קני, ובשל כך היא תוארה פעמים רבות מחזיקה חליל.
על פי האיליאדה מאת הומרוס, אוטרפה התעברה מהנהר סטרימון, וילדה את בנה רסוס (Rhesus), שהיה למלך תראקיה, ומאוחר יותר נהרג במלחמת טרויה.
שמה של אוטרפה הוענק, בין היתר, לספינת מפרשים מפורסמת שנבנתה ב-1863 ומאוחר יותר נקראה "כוכב הודו", ולאסטרואיד 27, שנתגלה ב-1853.
האסטרואיד 27 אוטרפה (27 Euterpe) שהתגלה על ידי האסטרונום ג'ון ראסל הינד ב-1853, נקרא על שמה.
גבי קאסאדסי

ביוגרפיה

גבי, ל'אוטה בשם נעוריה, למדה בקונסרבטואר של פריז אצל לואי דיאמר ומרגריט לונג וזכתה בפרס הראשון לפסנתר בגיל 16. בהזדמנות זו היא התוודעה אל קלוד דביסי, שהיה השופט באחת התחרויות שבהן השתתפה. בשנת 1923 זכתה בפרס פאז'ה, שהיה הפרס היוקרתי ביותר בצרפת שנשים יכלו לזכות בו בשנים ההן.
בשנת 1921 נישאה לפסנתרן רובר קאסאדסי וייסדה עמו את דואו רובר וגבי קאסאדסי, שהרבה לבצע ולהקליט יצירות מן הרפרטואר לארבע ידיים. גבי הייתה שם סולנית ידועת-שם. היא הכירה את מוריס ראוול, גבריאל פורה, פלורן שמיט ומוריץ מושקובסקי, ועזרתם תרמה לפרשנויותיה. הרפרטואר שלה כלל גם את פליקס מנדלסון, שאת ביצועי יצירותיו קידמה בהצלחה, ויצירות של מלחינים מתקופת הבארוק.
גבי קאסאדסי לימדה בארצות הברית, בסמינר הקיץ של אוניברסיטת מוצרטיאום בזלצבורג, ב"סקולה קאנטורום" בפריז, באקדמיה על שם מוריס ראוול בסן-ז'אן דה לוז ובקונסרבטוריון האמריקאי בפונטנבלו. בין תלמידיה הנודעים דונה אמאטו, דויד דבו ורודי טות'.
בשיתוף עם גראנט יוהנסן ואודט ואלאברג וורצבורגר ייסדה גבי קאסאדסי את תחרות הפסנתר הבינלאומית של שם רובר קאסאדסי בקליבלנד, אוהיו.
הארמייה ה-14 (ברית המועצות)

היסטוריה

היחידה הוקמה באוקטובר 1939 על בסיס היחידות שהיו ממוקמות באזור לנינגרד והיא הוצבה בחלקים הצפוניים של הגבול עם פינלנד. ב-30 בנובמבר 1939 היא החלה את השתתפותה במלחמת החורף. 
ביוני 1941 ארמייה ה-14 הייתה אחראית על גבול עם פינלנד החל מחופי ים ברנץ ועד לשטח אחראיותה של הארמייה ה-7. היא כללה 52,600 חיילים וקצינים, 1150 תותחים ו-106 טנקים. יחידות הארמייה החלו קרבות מגננה. יחידות ורמאכט לא הצליחו להתקדם באופן משמועתי ולכבוש את העיר מורמנסק. במהלך 1942-1944 בחזית נערכו קרבות, אך ללא התקדמות של ממש של אף צד.
באוקטובר 1944 הארמייה ה-14 החלה במתקפת נגד שלה. בשלב זה היא כללה 97,000 חיילים וקצינים, 2103 תותחים ו-126 טנקים.ב-29 באוקטובר 1944 מטרות של מתקפת נגד הוסגו ויחידות הארמייה התמקמו מספק קילומטרים מערבית מהגבול.
עם זה למעשה הסתיימה הלחימה באזור. מספר יחידות של הארמייה הועברו לחזיתות אחרות. ב-31 באוקטובר 1945 הארמייה ה-14 פורקה.
חישתיל

מרכזי הייצור של חישתיל בישראל

המשתלה הראשונה של "חישתיל" הוקמה במושב נחלים בשנת 1974. כיום נמנים עם מרכזי הייצור ארבע משתלות ביישובים הבאים: נחלים, אשקלון, כפר ידידיה ועפולה. השטח הכולל של המשתלות משתרע על כ-205 דונם חממות ייצור.

פעילות מחוץ לישראל

הפעילות הבינלאומית של "חישתיל" כוללת ייצוא של חומר ריבוי צמחי לאירופה ולארצות הברית, הקמה והפעלה (ביוזמה משותפת) של משתלות בטורקיה, באיטליה, וביוון, הקמה וייעוץ מלווה של משתלות בהונדורס ובגואטמלה, השתתפות במחקרים יישומיים בפרויקט רב-לאומי של הקהילה האירופית, לקיחת חלק בכנסים חקלאיים בינלאומיים ועוד.
ליונל סטנדר

ביוגרפיה

סטנדר נולד ברובע ברונקס, ניו יורק למהגרים יהודים רוסים. למד ב"אוניברסיטת צפון קרוליינה בצ'אפל היל", שם התנסה לראשונה במשחק ולאחר מכן התאמן בתיאטרון ב"בבית הבובות פרובינסטאון שבגריניץ' וילג', ניו יורק סיטי.

קריירת משחק

סטנדר החל את דרכו בהוליווד בשנות ה-30 של המאה ה-20 בסרטים "מר דידס הולך העירה" של פרנק קפרה בתפקיד קורנליוס קוב לצידו של גרי קופר, "כוכב נולד" של ויליאם וולמן בתור מאט ליבי, "הנבל" של בן הכט וצ'ארלס מקארתור ו-"The Gay Deception" של ויליאם ויילר.
סטנדר היה ליברל בדעותיו ונחשד על ידי הגופים השמרניים בהוליווד כקומוניסט. מה שהביא להחרמתו בקרב אולפני ההפקה בהוליווד ולהפסקת עבודתו כשחקן מן המניין. הוא עבד במשך תקופה בעבודות מזדמנות, בין היתר גם כסוחר מניות בוול סטריט. 
לצורך הקריירה שלו עבר סטנדר לעבוד באירופה והשתתף בעיקר בסרטים איטלקים. הוא הופיע בסרטים "ללא מוצא" של רומן פולנסקי בתור הגנגסטר דיקי, בסרט הבריטי "מפגש קסנדרה" ובמערבון "היו זמנים במערב" של סרג'ו לאונה. 
סטנדר חזר בשנות ה-70 להוליווד כדי לשתף פעולה עם הבמאים מרטין סקורסזה בקומדיה המוזיקלית "ניו יורק, ניו יורק" בתפקיד טוני הארוול סוכנה של הזמרת פרנסין אוונס (לייזה מינלי) וסטיבן ספילברג בקומדיית המלחמה ההיסטורית "1941".
לאחר שנים בהם חי מחוץ למולדתו חזר סטנדר לארצות הברית כדי לשחק בסדרת הדרמה שיצר סידני שלדון "הארט ואשתו" בתפקיד מקס, המשרת של המיליונר ג'ונתן הארט (רוברט ואגנר). סטנדר זכה בשנת 1982 על הופעתו בסדרה בפרס גלובוס הזהב לשחקן המשנה הטוב ביותר בסדרת טלוויזיה.

חיים אישיים

לסטנדר נולדו חמש בנות משש מערכות נישואיו שהסתיימו בגירושין.
הוא נפטר ב-30 בנובמבר 1994 ממחלת סרטן הריאות בלוס אנג'לס בגיל 86
חוק שימור החומר

חוק שימור החומר (מכונה גם חוק שימור המסה) הוא חוק שימור מקורב הקובע שמסה במערכת חומרים מסוימת אינה יכולה להופיע או להיעלם, אם כי היא יכולה לשנות צורה.
החוק נוסח לראשונה בצורה ברורה על ידי לבואזיה בן המאה ה-18, אם כי מדענים אחרים כדוגמת לומונוסוב הביעו אף הם רעיונות דומים מספר עשורים לפניו. 
שום דבר אינו נוצר על ידי האדם או הטבע. ואפשר להניח כמושכל ראשון שבכל פעולה שווה כמות החומר הקיימת לפני הפעולה לזו שאחריה
— אנטואן לבואזיה, Traité Élémentaire de Chimie
כלומר, על פי חוק שימור החומר, חומר אינו יכול להיהרס או להיווצר. את החוק אפשר לנסח באופן סטויכיומטרי, כאמירה שמספר האטומים של כל יסוד במגיבים יהיה תמיד זהה למספר האטומים של אותו היסוד בתוצריו רק בתגובות כימיות, שבהן אין התפרקות גרעינית של אטומים. במקרה של תהליכים גרעיניים בהם גרעין של אטום של יסוד אחד עשוי להפוך לגרעין של יסוד אחר, תוך פליטה או בליעה של אנרגיה יש להזדקק לחוק הכללי והמדויק יותר, חוק שימור האנרגיה. מאחר שאנרגיה שקולה למסה (לפי E=mc²), חוק שימור החומר הוא מקרה פרטי של חוק שימור האנרגיה, שתקף בכל המקרים שבהם מסה איננה הופכת לאנרגיה. למעשה, ברוב המכריע של התגובות הכימיות, חוק שימור החומר איננו לגמרי מדויק, כי הוא אינו מתייחס לאנרגיה הנפלטת או הנבלעת בתגובה. אך האנרגיה הזו בדרך כלל מהווה חלק זניח מהמסה.
מקרה נוסף שבו החוק אינו תקף הוא בתהליכים יחסותיים, כלומר כאשר עצמים נעים במהירויות קרובות למהירות האור, שם משתנה המסה בהשוואה למסת המנוחה.
הקוטר המערבי המהיר

הקוטר המערבי המהיר (ברוסית: Западный скоростной диаметр) הוא כביש אגרה עירוני בסנקט פטרבורג.
"הקוטר המערבי המהיר" נבנה בשלבים. בניית הכביש התחילה בדצמבר 2005 ובדצמבר 2016 נפתח כל הכביש לתנועה. אורכו של הכביש 46.6 ק"מ. הכביש נמצא לאורך החלק המערבי של סנט פטרסבורג שמוביל למפרץ הפיני ומחבר את נמל הים של סנט פטרסבורג ואת מתחמי ההובלה העיקריים של העיר עם כביש הטבעת של סנקט פטרבורג ויוצא למדינות הבלטיות, סקנדינביה ואזורי רוסיה.
ירוסלבה מהוצ'יך

ביוגרפיה

מהוצ'יך זכתה במדליית זהב בקפיצה לגובה באליפות העולם באתלטיקה לנוער שהתקיימה ביולי 2017 בניירובי, לאחר שהשוותה את שיא האליפות של 1.92 מטר שנקבע ב-2003 על ידי בת ארצה אירנה קובלנקו. בפסטיבל האולימפי האירופי לנוער (גיור 2017) זכתה במדליית זהב בתוצאה של 1.89 מטר. באליפות אירופה לנוער 2019 שהתקיימה אף היא בגיור שבהונגריה, זכתה במדליית זהב בשיא אליפות של 1.94 מטר.
באולימפיאדת הנוער בואנוס איירס שהתקיימה באוקטובר 2018, זכתה במדליית זהב לאחר שעברה גובה של 1.92 מטר בחלקה הראשון של התחרות וקבעה שיא אישי של 1.95 מטר בחלקה השני.
בינואר 2019 קבעה שיא אישי באולם של 1.99 מטר, היא השוותה בכך את שיא העולם עד גיל 20 של ושתי קנינגהם. בתחרות ליגת היהלום שהתקיימה בדוחה במאי 2019 ניצחה בשיא אישי של 1.96 מטר, היא הייתה בכך לספורטאית הצעירה ביותר שזוכה בתחרות ליגת היהלום. ביוני 2019 שיפרה את שיאה האישי ל-2.00 מטר במהלך תחרות ליגת היהלום בסטנפורד.

סגנית אלופת העולם

באליפות העולם באתלטיקה 2019 זכתה במדליית כסף בשיא עולם לנוער של 2.04 מטר, אחרי האתלטית הנייטרלית המורשית מריה לאסיצקנה (2.04 מטר) ולפני ושתי קנינגהם מארצות הברית (2.00 מטר). למעשה היא החליטה שלא להמשיך לקפוץ ולנסות לסיים בגובה יותר גבוה וסיימה את התחרות עם שיא זה.
Sitting on the Edge of the Ocean

רקע וכתיבה

השיר נכתב על ידי רוני סקוט וסטיב וולף, והופק על ידי אותם השניים גם כן, בדומה לסינגלים הקודמים של טיילר.
הבי סייד שיצא ביחד עם השיר היה "Baby I Just Love You", שנכלל באלבומה השלישי Diamond Cut, שיצא בשנת 1979 גם כן. את השיר "Baby I Just Love You", החליטה טיילר לא להוציא כסינגל.

וידאו קליפ

הווידאו קליפ הנלווה שיצא לשיר, צולם על שפת הים, ולא האוקיינוס, כשם השיר. בקליפ, נראית טיילר כשהיא לובשת שמלה בצבע לבן, יושבת על גשר מעץ, ושרה את השיר. מדי פעם ניתן לראות סצנות בהן רואים את השמים.
הקליפ לא הועלה לערוץ היוטיוב הרשמי של טיילר, אך הועלה למספר ערוצי יוטיוב אחרים.

פרסים

בנובמבר 1979, זכה השיר במדליית זהב בטקס הפרסים של "Grand Prix International", אשר נערך בטוקיו, יפן. במקור, טקס פרסים זה נוסד בבריטניה, אך נערך בערים ומדינות שונות מדי שנה.
עיון (עיר תלמודית)

עיון היה יישוב יהודי בתקופת המשנה והתלמוד ברמת הגולן, אשר השתייך לחבל סוסיתא (להבדיל מעיון הנזכרת במקרא, שמקומה בעמק עיון שליד מטולה).
היישוב נזכר בתוספתא‏, בתלמוד הירושלמי‏ ובפסיפס כתובת רחוב‏ כאחת "העיירות האסורות בתחום סוסיתה".
הכוונה לעיירות שבשל ריבוי תושביהן היהודים באותה עת, חויבו בקיום המצוות התלויות בארץ, למרות ששכנו באזור סוסיתא הנכרית.
לפי ד"ר משה הרטל, שמו של היישוב הקדום השתמר בשם הכפר הנטוש ח'רבת עיון, ששכן מעל חמת גדר, ממערב לשמורת נחל מיצר‏.
מסקרון

מַסְקָרוֹן (Mascaron) באדריכלות הוא קישוט בצורת ראש או פרצוף, בדרך כלל של אדם, לעיתים קרובות מפחיד או גרוטסקי, שנועד במקור לגרש רוחות רעות לבל ייכנסו לבניין. עם השנים איבד המסקרון את ייעודו המקורי והפך לאלמנט קישוטי טהור. הסגנון הארכיטקטוני האחרון שהשתמש במסקרונים ביד רחבה היה סגנון בוזאר (Beaux-Arts) הצרפתי.